โอนเงินการกุศลน้ำท่วมไม่ต้องจำเลขบัญชี
ธนาคารกรุงไทย ให้บริการช่วยการกุศล โดยไม่ต้องจำเลขที่บัญชี
27 ต.ค. 2553

ธนาคารกรุงไทย ให้บริการช่วยการกุศล โดยไม่ต้องจำเลขที่บัญชี 
นายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย เปิดเผยว่า จากที่ได้เกิดอุทกภัยในหลายพื้นที่ และมีองค์กรต่างๆ ได้เปิดบัญชีเพื่อช่วยเหลือบรรเทาความเดือดร้อนแก่ผู้ประสบภัยนั้น ในส่วนของธนาคารกรุงไทย ได้อำนวยความสะดวกในการนำเงินเข้าบัญชี โดยให้บริการเงินฝากกรุงไทยการกุศล (KTB Charity Account) เพื่อเป็นช่องทางในการรับบริจาค  ผู้บริจาคสามารถติดต่อสาขาของธนาคารทั่วประเทศกว่า 930 สาขา แจ้งความประสงค์ในการบริจาคเงิน โดยระบุเพียงชื่อหน่วยงาน องค์กร หรือชื่อบุคคลที่ต้องการบริจาค ไม่ต้องจำหมายเลขบัญชี ชื่อบัญชี รวมทั้งชื่อสาขา ซึ่งเงินบริจาคจะโอนเข้าบัญชีของหน่วยงานการกุศลที่แจ้งไว้ทันที เนื่องจากระบบงานของธนาคารได้บันทึกรายชื่อองค์กรการกุศลต่างๆ ไว้เรียบร้อยแล้ว 
ดังนั้น หากองค์กรหรือมูลนิธิใดประสงค์ที่จะใช้บริการบัญชีเงินฝากกรุงไทยการกุศล เพื่ออำนวยความสะดวกแก่ลูกค้าและประชาชน สามารถขอเปิดบัญชีประเภทนี้ได้ที่ธนาคารกรุงไทยทุกสาขา